Document ID: 31989D0282

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 7ης Απριλίου 1989
για προσωρινή αναστολή της εγκρίσεως μιας εγκαταστάσεως που εμφαίνεται στον κατάλογο των εγκεκριμένων εγκαταστάσεων της Βραζιλίας για την εισαγωγή νωπών κρεάτων στην Κοινότητα
(89/282/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 88/657/ΕΟΚ (2), και ιδίως το άρθρο 5,
Εκτιμώντας:
ότι ο κατάλογος των εγκεκριμένων εγκαταστάσεων της Βραζιλίας για την εισαγωγή νωπών κρεάτων στην Κοινότητα καθορίστηκε αρχικά από την απόφαση 81/713/ΕΟΚ της Επιτροπής (3), όπως τροποποιήθηκε τελευταία από την απόφαση C(89) 145 (4)·
ότι, σε εφαρμογή του άρθρου 5 της οδηγίας 72/462/ΕΟΚ, πραγματοποιήθηκε έλεγχος σε ορισμένες εγκαταστάσεις της Βραζιλίας και ο οποίος όσον αφορά την εγκατάσταση Bon Beef Industria e Comercio de Carnes SA, Vinhedo Sao Paulo (αριθμός κτηνιατρικής έγκρισης SIF 1602) προκάλεσε υποψία ιδιαίτερα όσον αφορά την τήρηση του άρθρου 4 παράγραφος 2 στοιχείο γ)·
ότι η Επιτροπή έλαβε γνώση ορισμένων πληροφοριών και σχετικών εγγράφων όσον αφορά την εγκατάσταση αυτή·
ότι, όπως προκύπτει από τα στοιχεία αυτά, κρέατα που προέρχονται από την εγκατάσταση αυτή δεν ανταποκρίνονται στο υγειονομικό πιστοποιητικό και στο πιστοποιητικό καταλληλότητας που τα συνοδεύουν· ότι προκαλεί υποψίες η καταγωγή των κρεάτων αυτών, η κατάστασή τους σε σχέση με τον ιό του αφθώδους πυρετού και η καταλληλότητά τους για την ανθρώπινη κατανάλωση·
ότι οι πληροφορίες αυτές αποκάλυψαν σοβαρά στοιχεία κατά την έννοια του άρθρου 5 της οδηγίας 72/462/ΕΟΚ και ότι πληροφορήθηκαν τα κράτη μέλη σχετικά με την κατάσταση αυτή·
ότι είναι αναγκαίο να ανασταλεί προσωρινά η κοινοτική έγκριση της εγκαταστάσεως αυτής έως ότου ληφθεί μια τελική απόφαση επί του θέματος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αναστέλλεται η έγκριση της βραζιλιανής εγκαταστάσεως Bon Beef Industria e Comercio de Carnes SA, Vinhedo Sao Paulo (αριθμός κτηνιατρικής έγκρισης SIF 1602) που εμφαίνεται στον κατάλογο που επισυνάπτεται στην απόφαση 81/713/ΕΟΚ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 7 Απριλίου 1989.

Labels: 17
0
3
6
18